Forrige weekend brød en eller flere tyve ind hos pensionist Inger Edvardsen, mens hun var bortrejst. Med hjælp fra et koben fik tyvene skubbet vinduet op, og derefter stjal de blandt andet hendes smykker. Oplevelser som den har på ingen måde været usædvanlige i boligkvarteret i Gistrup. De seneste to weekender har der været op mod 12 indbrud i villaer og rækkehuse på vejene Stammen, Toppen og Eshøjvej. Se indslaget i bunden af artiklen Efter de mange indbrud har Nordjyllands Politi  meldt ud, at de vil gøre en særlig indsats her i weekenden i håb om at få stoppet indbrudsbølgen. Ordensmagten har dog i dag ikke kunnet afsætte tid til at uddybe, hvad det er for en særlig indsats, de har i tankerne. Vil have overvågning op Den mulige øgede patruljering er noget, de hilser velkomment i nabolaget. Oluf Vang Villadsen, der er formand i Ejerlauget Toppen, har dog også selv valgt at gøre noget for at undgå, at han bliver udsat for indbrud i sit rækkehus. Derfor har han investeret i kameraer. Han er nemlig tvivlende over for, om politiets indsats er nok. - Velvidende at de nok vil skrue op for antallet af besøg herude, så tror jeg ikke, at det vil have en særlig præventiv virkning, siger han. Som supplement til politiets indsats vil beboerne i området nu mødes tirsdag for at undersøge mulighederne for videoovervågning.

Referat:
Et boligkvarter i Gistrup har været ramt af op mod 12 indbrud de sidste to weekender.